ທ່ານໂອບາມາ ຮຽກຮ້ອງໃຫ້ ລັດຖະສະພາ ໃຫ້ຄວາມສໍາຄັນ ແກ່ປະເທດຊາດ (ເບິ່ງວີດີໂອ)
ປະທານາທິບໍດີໂອບາມາ ຮຽກຮ້ອງໃຫ້ ລັດຖະສະພາ ສຫລ ຖືສໍາຄັນປະເທດ ຫຼາຍກວ່າການເມືອງ.
ປະທານາທິບໍດີບາຣັກໂອບາມາໄດ້ຮຽກຮ້ອງອີກຄັ້ງນຶ່ງຕໍ່ລັດຖະສະພາສະຫະລັດໃຫ້ຖືສໍາຄັນ ເລື່ອງປະເທດຊາດຫຼາຍກວ່າເລື່ອງການເມືອງ ແລະຊອກຫາຊ່ອງທາງຊ່ອຍໃຫ້ປະຊາຊົນມີ ວຽກເຮັດງານທຳ ທ່ານໂອບາມາໄດ້ກ່າວຄຳປາໄສປະຈຳສັບປະດາຂອງທ່ານຈາກຫົວເມືອງກະສິກຳແຫ່ງນຶ່ງໃນ ລັດອິລລີນອຍ ທາງພາກກາງຂອງສະຫະລັດ ທ່ານໄດ້ຮຽກຮ້ອງໃຫ້ລັດຖະສະພາຮັບຜ່ານຮ່າງກົດໝາຍວ່າດ້ວຍການສ້າງຖະໜົນ ຊຶ່ງຈະ ສ້າງວຽກເຮັດງານທຳໃນການບູລະນະສ້າງສາຫົນທາງ ຂົວ ແລະສະໜາມບິນຕ່າງໆ ນອກນັ້ນແລ້ວ ທ່ານຍັງຮຽກຮ້ອງໃຫ້ສະມາຊິກລັດຖະສະພາ ຕໍ່ອາຍຸໃນການຕັດພາສີເງິນ ເດືອນ ຊຶ່ງຈະເຮັດໃຫ້ບັນດາຄອບຄົວປະຢັດເງິນໄດ້ 1,000 ໂດລາຕໍ່ປີນັ້ນ ທ່ານໂອບາມາເວົ້າວ່າ ນີ້ແມ່ນແນວຄິດແບບພື້ນໆ ທີ່ໄດ້ຮັບການສະໜັບສະໜຸນ ທັງຈາກ ພັກເດໂມແຄຣັທແລະພັກຣີພັບບລີກັນ ທ່ານເວົ້າວ່າ ບັນດາສະມາຊິກລັດຖະສະພາ ທີ່ຫຼິ້ນ ການເມືອງ ພວມສະກັດກັ້ນຫຼືແກ່ດຶງປະເທດໄວ້ ປະທານາທິບໍດີໂອບາມາມີກຳນົດທີ່ຈະເປີດເຜີຍຂໍ້ລິເລີ່ມໃໝ່ກ່ຽວກັບວຽກເຮັດງານທຳ ໃນ ຕົ້ນເດືອນກັນຍາຈະມານີ້ຫຼັງຈາກສະມາຊິກລັດຖະສະພາກັບຄືນມາຈາກການໄປພັກຮ້ອນ ໃນຄຳປາໄສປະຈຳສັບປະດາຂອງພັກຣີພັບບລີກັນນັ້ນ ຜູ້ປົກຄອງຣັດ Ohio ທ່ານ John Kaysich ໄດ້ຮ້ອງຂໍໃຫ້ບັນດາສະມາຊິກໃນພັກຂອງທ່ານດຳເນີນງານຮ່ວມກັບພັກເດໂມ ແຄຣັທໃນດ້ານນະໂຍບາຍ ແຕ່ກໍເຕືອນບໍ່ໃຫ້ພວກທ່ານປະນີປະນອມໃນດ້ານຫຼັກການ ໃນມື້ວັນສຸກວານນີ້ ລັດຖະບານສະຫະລັດກ່າວວ່າ ໃນເດືອນແລ້ວນີ້ອັດຕາຄົນຫວ່າງງານ ໄດ້ເພີ່ມຂຶ້ນ ຢູ່ໃນ 28 ລັດແລະຢູ່ທີ່ນະຄອນຫຼວງວໍຊິງຕັນ 9 ລັດແຈ້ງວ່າອັດຕາຄົນຫວ່າງ ງານໄດ້ຫຼຸດລົງ ແລະອີກ 13 ລັດບໍ່ມີການປ່ຽນແປງຫຼືບໍ່ຂຶ້ນບໍ່ລົງ ອັດຕາຄົນຫວ່າງງານຂອງສະຫະລັດຍັງສືບຕໍ່ຢູ່ໃນລະດັບ 9% ຫຼືສູງກວ່ານັ້ນ ມາໄດ້ສອງ ປີກວ່າໆແລ້ວ